Når din side sætter eller læser cookies, behandler du som regel også personoplysninger om den person, der besøger din side. Det kan f.eks. være et cookie ID, der kan bruges til at identificere eller genkende den besøgende. Til dette ID kan der være knyttet oplysninger om, hvilken browser og hvilket device den besøgende brugte, hvilke varer den besøgende klikkede på, den besøgendes IP-adresse og omtrentlige lokation, eller fra hvilken reklame den besøgende kom ind på din side. Selvom du ikke ved, om det er Per eller Poul, der besøgte din side, er der tale om personoplysninger.